อนุทิน ชูทีมไทยแลนด์ ทุ่มเท ร่วมมือ ทำไทยได้รับรางวัล World No Tobacco Day Awards 2020
อนุทิน ชูทีมไทยแลนด์ ทุ่มเท ร่วมมือ ทำไทยได้รับรางวัล World No Tobacco Day Awards 2020 นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวหลังรับรางวัล World No Tobacco Day Awards 2020 จาก Dr.Daniel Kertesz ผู้แทนองค์การอนามัยโลกประจำประเทศไทย ว่า รางวัลที่ให้แก่ประเทศที่ต่อต้านการสูบบุหรี่ทุกรูปแบบนี้ ถือเป็นรางวัลทรงเกียรติ ซึ่งสำเร็จได้จากความทุ่มเททั้งของชาวกระทรวงสาธารณสุขและภาคีเครือข่ายที่ช่วยกันรณรงค์กระตุ้นเตือนภัยจากบุหรี่ รัฐบาลที่จริงจังในการบังคับใช้กฎหมายและความร่วมมือกันจากประชาชน เป็นทีมไทยแลนด์ที่ทำให้การควบคุมการบริโภคยาสูบของไทยสำเร็จได้ จากนี้ยืนยันจะยังคงสนับสนุนนนโยบายการควบคุมผลิตภัณฑ์ยาสูบของประเทศทุกรูปแบบทั้งบุหรี่ปกติและบุหรี่ไฟฟ้าเพื่อปกป้องนักสูบหน้าใหม่ไม่ให้ตกเป็นเหยื่อธุรกิจยาสูบ พร้อมผลักดันให้เกิดระบบการเลิกบุหรี่แบบครบวงจร เพื่อให้เกิดความปลอดภัยสุขภาพประชาชน ด้าน Dr.Daniel Kertesz กล่าวว่า บุหรี่ถือเป็นภัยร้ายที่คร่าชีวิตคนทั่วโลกทุกปี และในภาวการณ์ระบาดโรคโควิด-19 เมื่อรวมกับภัยบุหรี่ยิ่งทำให้เกิดความเสี่ยงเสียชีวิตมากขึ้น แต่ประเทศไทยสามารถควบคุมได้ดีทั้งเรื่องบุหรี่และโควิด โดยตลอดปีที่ผ่านมาพบประเทศไทยมีการควบคุมยาสูบอย่างจริงจังตั้งแต่การควบคุมการผลิตและควบคุมการใช้ยาสูบ โดยองค์การอนามัยโลกหวังว่าไทยจะยังคงเข้มแข็งในการดูแลเรื่องนี้ต่อไป